Asad Ismatov

Asad Ismatov (1907-1953) – sovet oʻzbek teatr va kino aktyori. Oʻzbekiston SSR xalq artisti (1948) unvoni sohibi.
 Hayoti 
Isteʼdodli kino va teatr aktyori Asad Ismatov 1907-yilda Andijon viloyatining Ittifoq mahallasida tavallud topgan.

 Faoliyati 
1924-yilda „Umid“ truppasi nomi bilan qayta tiklangan hozirgi Andijon teatriga ishga kirgan. U teatrda rejissyor, rahbar sifatida faoliyat olib borgan. Teatrda ishlab yurgan paytlarda Shillerning „Makr va muhabbat“ pyesasida Ferdinand, Gogolning „Revizor“ pyesasida shahar hokimi rolini oʻynagan. 1928-yilda „Farhod va Shirin“ spektaklida Baxrom rolini oʻynagan. Oʻsha davrning mashhur hofizi, teatr arbobi Muhitdin Qoriyoqubov bilan uchrashuv uning hayotidagi muhim voqea boʻldi. U Muhitdin Qoriyoqubov rejissyorlik qilgan „Arshin mol-olan“ spektaklida Sulaymon rolini oʻynadi. Bundan tashqari teatrda „Ikki boyga bir malay“, „Ichkarida“ va „Adolat“ pyesalarini sahnalashtirgan. Keyinchalik Muqimiy teatrida K. Yashinning „Nurxon“ida Hoji, S. Abdullaning „Tohir va Zuhra“sida Qora Botir, Hamza teatrida „Alisher Navoiy“ spektaklida Husayn Boyqaro rollarini maromiga yetkazib ijro etgan. 1936-yilda Toshkent kinofabrikasi taklifiga binoan aktyor Toshkentga tashrif buyurgan. 1937-yili Aleksandr Usoltsev Gaff tomonidan suratga olingan birinchi ovozli film „Qasam“da bosh rollardan biri boʻlgan Azim obrazini gavdalantirdi. Keyinroq 1939-yilda „Azamat“ filmida Umar rolini oʻynagan. 1943-yilda rejissyor Yakov Protazanov tomonidan suratga olingan „Nasriddin Buxoroda“ filmida choyxonachi rolini oʻynagan. 1945 – yili suratga olingan Nabi Gʻaniyevning „Tohir va Zuhra“ filmidagi Boboxon roli Asad Ismatovga katta shuhrat keltirgan. 1947-yilda Komil Yormatov suratga olgan „Alisher Navoiy“ filmida Husayn Boyqaro rolini oʻynaganOʻzME. Birinchi jild. Toshkent, 2000-yil. 1948-yil Nabi Gʻaniyev oʻzbek mehnatkashlari hayoti aks ettirilgan Farg'ona qizi filmini suratga olgan. Ushbu filmda aktyor Jabbor ota obrazini gavdalantirgan. 1951-yilda esa „Paxtaoy“ filmida Bobo Mehnat rolini ijro etgan.

 Vafoti 
Asad Ismatov 1953-yil 17-fevral kuni Toshkent shahrida olamdan oʻtgan.

 Filmografiya 
 1937-yil –  Qasamyod – Azim, mehnatkash
 1939-yil – Azamat – Umar
 1940-yil – Asal – Rizaev
 1941-yil – rahbarning chaqirigʻi bilan –  kolxoz raisi
 1943-yil – Nasriddin Buxoroda – choyxonachi Ali
 1945-yil –  Tohir va Zuhra – Boboxon
 1947-yil – Alisher Navoiy – Husayn Boyqaro
 1948-yil – Fargʻona qizi –  prorab Jabbor ota
 1951-yil - Paxtaoy- Bobo Mehnat

 Mukofot va sovrinlari 
 Mehnat Qizil Bayroq ordeni (6 mart 1950a) – 30 yilligi munosabati bilan sovet kinematografiyasini rivojlantirishdagi ajoyib xizmatlari uchun
 O‘zbekiston SSR xalq artisti (1948)
 Stalin mukofoti ikkinchi darajali (1948) – „Alisher Navoiy“ filmidagi Husayn Bayqaro rolini ijro etgani uchun (1947)
 Manbalar 

 Havolalar 
 Asad Ismatovga taʼziyanoma, „Pravda Vostoka“ gazetasi 

Turkum:Oʻzbekistonlik aktyorlar